Que la fête commence

Que la fête commence (Ra grogo ar gouel e brezhoneg) zo ur film istorel gall, sevenet gant Bertrand Tavernier (diwar ur senario savet gantañ ha Jean Aurenche), hag a oa deuet er-maez d'an 23 a viz Meurzh 1975.

Troet e oa bet ar film etre ar 16 a viz Gwengolo hag an 9 a viz Du 1974, ul lodenn vras anezhañ bet enrollet e Breizh, er Mor-bihan, war Menez-Mikael-an-Are hag e Kastell Tonkedeg (Aodoù-an-Arvor) peurgetket.

Kant pevarzek munutenn e pad ar film, a c'hoarvez en , da vare ar Rejañs, pa voe savet an irienn brudet-mat gant Chrysogone-Clément de Guer, anavezet ivez evel markiz Pontkalleg.
Ul lodenn eus sonerezh ar film a oa bet dibabet e-touez an oberennoù bet aozet gant ar rejant Fulup II Orleañs e-unan. En dibenn e klever Gilles Servat o kanañ ar gwerz Marv Pontkalleg.

An danvez
E kentañ palefarzh an  kantved emeur hag emañ ar roue Loeiz XIV (1638 - 1715) o paouez mont da Anaon. Fiziet eo rejañs ar rouantelezh en e niz, an dug Fulup II Orleañs (1674 - 1723), da c'hortoz ma vo tizhet e oad-gour gant Loeiz XV (1710 - 1774). Padal, an dug zo ur pitaouer e-touez ar re washañ ha diskouez a ra bezañ levezonet-bras gant alioù fall an aotrou beleg Guillaume Dubois (1656 - 1723). E-keit-se, e Breizh, e klask markiz Pontkalleg ober d'an noblañs kemer an armoù evit ma vo diskaret rejant ar Rouantelezh.

Roll ar gomedianed pennañ
 Philippe Noiret : Fulup II Orleañs (adkemeret e vo ar roll-mañ gant an aktour da-geñver Le Bossu, ur film gant Philippe de Broca (1997)),
 Jean Rochefort : an aotrou beleg Dubois,
 Jean-Pierre Marielle : Chrysogone-Clément de Guer,
 Marina Vlady : Marie-Madeleine de la Vieuville, gwreg kleiz an eilrener-rouantelezh,
 Christine Pascal : Émilie.

Kemer a reas perzh Marielle, Noiret ha Rochefort en ur film a-gevret adarre, Les Grands Ducs gant Patrice Leconte, daou vloaz warn-ugent diwezhatoc'h, e 1996.

Goproù
Deroet e oa bet Priz Méliès d'ar film e 1975.

Un nebeud goproù a voe tapet gant Que la fête commence da-geñver lid ar Césars e 1976 :
 gwellañ aktour o c'hoari un eilroll, bet deroet da Jean Rochefort,
 gwellañ senario, bet deroet da vBertrand Tavernier ha Jean Aurenche,
 gwellañ filmaozour, bet deroet da vBertrand Tavernier,
 gwellañ kinkladur, bet deroet da bPierre Guffroy.

Rummad:Filmoù 1975
Rummad:Filmoù gallek
Rummad:Filmoù bet filmet e Breizh
Rummad:Filmoù istorel